מרינה שויף

ביוגרפיה

מרינה שויף נולדה וגדלה בעיר פולבסקוי  שבאזור הרי אוראל, ברוסיה (אז בברית המועצות). ב-1990 כשהייתה בת 16 עלתה עם משפחתה לישראל, והם גרו בקריית ים. לאחר שסיימה את לימודי התיכון, החלה ללמוד ביוטכנולוגיה. במהלך לימודיה נסעה לבקר קרובי משפחה בברלין, שם נקלעה לסט צילומים של סרט שביים מנחם גולן וקיבלה שם תפקיד קטנטן. כשחזרה לארץ, החליטה כי אינה רוצה להמשיך בלימודי ביו-טכנולוגיה ועברה ללמוד משחק ב"בית צבי". בשנת 1998 סיימה 3 שנות לימודי משחק במחזור ל"ו של בית הספר למשחק "בית צבי" לצד עירית קפלן, ענת מגן, עודד לאופולד, נטע הבר, אילן פלד, הילה סורג'ון פישר, דני גבע ומיה דגן. במהלך לימודיה זכתה במלגות "קרן אמריקה ישראל".
נשואה לשי קולר, ואם לשלושה, מתגוררת בתל אביב.

קריירה בתיאטרון

בתיאטרון הספרייה: ב-1998 שיחקה בהצגה "הקיץ האחרון" מאת ג'יין צ'מברס שביימה אריאלה מנדלס. באותה שנה שיחקה בהצגה "עד התביעה" מאת אגתה כריסטי שביים מיטקו בוזקוב. ב-2002 גילמה את הלנה לצד עודד לאופולד ורודיה קוזלובסקי בהצגה "מלחמת טרויה לא תפרוץ" מאת ז'אן ז'ירודו שביים עידו ריקלין.
בתיאטרון הקאמרי: ב-2000 גילמה את ורה בהצגה "דבורה בארון" שכתבה יהודית קציר וביימה זהרירה חריפאי. ב-2001 גילמה את מיקי בהצגה "הרב קמע" שכתב וביים שמואל הספרי (ע"פ טרטיף מאת מולייר). ב-2003 גילמה את אנאיס בהצגה "כובע הקש האיטלקי" שכתבו אז'ן לביש ומארק מישל וביים מיטקו בוזקוב. ב-2004 גילמה את נינוש בהצגה "עיר הנפט" שכתב וביים הלל מיטלפונקט. ב-2010 שיחקה בהצגה "האריסטוקרטים" שכתבה עדנה מזי"א וביים עמרי ניצן. ב-2016 החלה להשתתף בהצגה "לכודים" שכתבה מיכל אקרמן וביים ניר ארז.
בתיאטרון באר שבע: ב-2009 גילמה את מרסדס ואת מרינה בהצגה "הרוזן ממונטה כריסטו" שעיבד ביים עידו ריקלין; גילמה את סופי בהצגה "אפריל הקסום" שכתב מתיו בארבר וביים רועי הורוביץ, וגילמה את שרה בהצגה "משיח" מאת מרטין שרמן שביים רועי הורוביץ. ב-2011 גילמה את איטה (לצד אביטל פסטרנק) בהצגה "למה לא באת לפני המלחמה?" שכתבה עינת ברנובסקי (ע"פ ספרה האוטוביוגרפי של ליזי דורון) וביימה חגית רכבי ניקוליבסקי.
ב-2001 שיחקה בהצגת האופרה "אותלו" שביים עמרי ניצן ועלתה במסגרת הפסטיבל הבינלאומי לאופרה בקיסריה.
שיחקה בהצגה "חלום ליל קיץ" שביים עידו ריקלין ועלתה בתיאטרון הלאומי של ויימאר בגרמניה בשיתוף עם תיאטרון הקאמרי.

קריירה בטלוויזיה

ב-1999 השתתפה בסרט הטלוויזיה (המבוסס על סיפור אמיתי) בבימויו של ארנון צדוק "תסתכל לי בעיניים", המספר את סיפורם של נהגים שהיו מעורבים בתאונות דרכים קטלניות הנפגשים עם בני משפחותיהם של ההרוגים במסגרת סדנה טיפולית; וגילמה תפקיד אורח בסדרת הטלוויזיה "משפחת עזאני" שביים ארנון צדוק. ב-2000 גילמה גננת בעונה השנייה של סדרת הטלוויזיה "הבורגנים" שביים איתן צור. ב-2001 גילמה את אינה בסדרת הטלוויזיה של יוסי מדמוני "Take Away". ב-2002 שיחקה לצד שמיל בן ארי וישי גולן בסרט הטלוויזיה "אבאל'ה" שכתבו וביימו אורי מרנץ ואילן ירוחם, ושיחקה לצד הוגו ירדן ומוסקו אלקלעי בסרט הטלוויזיה של אודי כספי "שינויי מזג האוויר". ב-2003 גילמה את רונה חלפון בסדרת הטלוויזיה של רשף לוי ושי כנות "תיק סגור"; גילמה את קארין (תפקיד אורח) בעונה הרביעית של הסדרה "שבתות וחגים" שביים רני בלייר, ושיחקה בסדרת הטלוויזיה "צימרים" שביים חיים רינסקי. באותה שנה הנחתה את מגזין הסקס "נערה 57" בערוץ אגו. ב-2004 שיחקה בסדרות הטלוויזיה "אשליות" ו"שלווה" שכתב וביים חיים בוזגלו.
ב-2005 גילמה אסירה בסדרת הטלוויזיה של חיים בוזגלו "זינזאנה"; גילמה את הלנה שטקין בסדרת הטלוויזיה של "פיק אפ" וגילמה את אווה בסדרת הטלוויזיה ששודרה בערוץ הילדים "חיי כלב". בין השנים 2005–2007 גילמה את תמרה בסדרת הטלוויזיה של אורי ובני ברבש "מילואים". ב-2007 גילמה יועצת דייטים בסדרת הטלוויזיה "אולי הפעם". ב-2008 גילמה את איילת גרף (תפקיד אורח) בסדרת הטלוויזיה "ראש גדול"; גילמה את ענת, חברתו לשעבר של רם (גל תורן) בסדרת הטלוויזיה "תעשה לי ילד" שביים יובל שפרמן ושודרה בהוט 3, והשתתפה בזדרת הטלוויזיה שביים אורי ששון "פאפאדיזי".
ב-2009 גילמה את כתבת התרבות אינסה שקלאר בסדרת הטלוויזיה שיצר יבגני רומן "בין השורות". ב-2013 שיחקה בסדרת הטלוויזיה שיצר חיים בוזגלו "בית המשאלות".

קריירה בקולנוע

ב-2003 שיחקה בסרטו של חיים בוזגלו "פגישה עיוורת"; גילמה את שנטל בסרטו של שחר סגל "צעד קטן", ושיחקה בסרטו של עמית ליאור "סיפורי בית קפה". ב-2004 גילמה את מורן בסרט "אהבה קולומביאנית" שכתב רשף לוי וביים שי כנות. ב-2005 גילמה את יוליה בסרטו של אייל חלפון "איזה מקום נפלא". ב-2007 שיחקה בסרטה של נינה מנקס "Phantom love" שעלה בארצות הברית. ב-2008 גילמה את אולגה בסרטו של יקי יושע "עוד אני הולך", וגילמה את אילנה בסרטו של משה מזרחי "סוף שבוע בגליל" (שהיה עיבוד לעיבוד ל"הדוד וניה" של צ'כוב) לצד עודד תאומי, שרון אלכסנדר וחנה מרון. ב-2010 גילמה את ורוניקה בסרטו של חיים בוזגלו "כבוד", והצטלמה לצד יפתח קליין לסרטו של איתי לב "צ'ה צ'ה צ'ה". ב-2013 שיחקה בסרטו של יונתן פז "מחכים לסורקין".
כמו כן שיחקה בסרט "midnight show" שביים דניאל הדר ובסרט "קשר מוסקבאי" שביים מנחם גולן.